แนวโน้มดัชนีเช้านี้แกว่งตัว
นักวิเคราะห์คาดดัชนีหุ้นเช้านี้เคลื่อนไหวแกว่งตัวในแดนลบ จากปัจจัยความกังวลปัญหากรีซกลับมาอีกครั้ง
23 ก.พ. 2553

นักวิเคราะห์คาดดัชนีหุ้นเช้านี้เคลื่อนไหวแกว่งตัวในแดนลบ จากปัจจัยความกังวลปัญหากรีซกลับมาอีกครั้ง
นายวรุฒม์ ศิวะศริยานนท์ ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส กล่าวว่า แนวโน้มตลาดหุ้นไทยเช้านี้น่าจะมีการเทรดแบบไซด์เวย์ในแนวลบ จากปัจจัยภายนอกที่ยังกดดันจะเห็นได้จากเมื่อคืนตลาดหุ้นวอลสตรีทก็ปิดในแดนลบ โดยเฉพาะในตลาดยุโรปที่มีความกังวลเรื่องกรีซที่กลับมาอีกรอบหลังแผนการช่วยเหลือจากรัฐบาลเยอรมันนียังไม่มีอะไรชัดเจน  ทำให้ค่าเงินยูโรอ่อนค่าลงอีก 
นอกจากนี้ นักลงทุนน่าจะชะลอการลงทุน เพื่อรอฟังนายเบน เบอร์นันเก้ ประธานธนาคารกลางสหรัฐเฟด)แถลงนโยบายเศรษฐกิจและการเงินต่อสภาคองเกรสในวันพุธและพฤหัสบดีนี้  ซึ่งจะเห็นความชัดเจนเรื่องนโยบายดอกเบี้ยของเฟด ทำให้ตลาดหุ้นทั่วโลก รวมทั้งตลาดหุ้นภูมิภาคยังคงรอดูสถานการณ์เช่นกัน 
ส่วนปัจจัยการเมืองในประเทศแม้ว่ากลุ่มคนเสื้อแดงประกาศแล้วว่าจะไม่มีการชุมนุมก่อนการพิจารณาคดียึดทรัพย์อดีตนายกฯ ทักษิณ ในวันที่ 26 ก.พ. นี้ แต่หลังจากมีผลตัดสินคดีแล้วสถานการณ์จะเป็นอย่างไรยังยากที่จะคาดเดา การเมืองจึงจะเป็นปัจจัยกดดันตลาดหุ้นไทยต่อไป โดยกรอบการลงทุนวันนี้ แนวรับที่ 700 แนวต้านที่ 708 จุด
"เช้านี้เปิดตลาดมาคงลงเพราะตลาดวอลสตรีทเมื่อคืนก็ไม่ดี วันนี้ภูมิภาคคงลบเช่นเดียวกัน เมื่อวานที่ปรับเพิ่มขึ้นมาพอสมควรนักลงทุนที่ซื้อไว้คงติดหุ้นกันพอสมควร ต้องรอสถานการณ์ที่ชัดเจนทั้งภายนอกและภายในประเทศวันนี้คงไซด์เวย์ดาวน์"นายวรุฒม์ กล่าว